40 éves a csemői Ladányi Mihály Általános Iskola | Ceglédi Városi Televízió
Kezdőlap Hírek 40 éves a csemői Ladányi Mihály Általános Iskola
40 éves a csemői Ladányi Mihály Általános Iskola
40 éves a csemői Ladányi Mihály Általános Iskola. A kerek évfordulón rendezett ünnepségen időkapszulát is elhelyeztek, visszaemlékező beszédet pedig Oszlánczi Ferenc az iskola nemrég nyugdíjba vonult igazgatója mondott.
1977. november 7-én adták át ünnepélyes keretek között a csemői iskolát, ahol az emeleten 4 tanterem és a földszinten 2 előadó volt – emlékezett vissza Oszlánczi Ferenc az iskola nyugalmazott igazgatója. Évszámról évszámra elevenítette fel az intézmény fejlődését és vezetőit.
OSZLÁNCZI FERENC: ,,1986-tól 17 tanteremben folyt itt a tanítás. Az intézmény vezetője 1980-ig Laszip Attila igazgató volt. 1980 és 1991 között Kiss Imre volt az intézmény vezetője. Irányítása alatt valósult meg, hogy körzetesítették az intézményt.”
Az iskola 1998-ban vette fel Ladányi Mihály költő nevét. A hosszú évek alatt nagyon sokat fejlődött az iskola, 2002-re elkészült az intézmény számítógép terme is.
OSZLÁNCZI FERENC: ,,2003-ban újult meg a tornatermi rész, tehát az öltözők felújítása, a folyosók felújítása és ennek a résznek a külön fűtése valósult meg. 2006-ban beépült a lapos tetős rész. Ma a fönti két kis öltöző az úgynevezett humán terem a 8/A terme és a reál terem.”
Az ünnepségen az intézmény új igazgatója is beszélt. Aratóné Istvánné két hónapja vezeti az iskolát, a rövid idő miatt még sok eredményről és sikerről nem tud beszámolni, tudja mi a cél.
ARATÓ ISTVÁNNÉ, igazgató, Ladányi Mihály Általános Iskola: ,,Ebben a rövid időben azt tapasztaltam, hogy az itt élő emberek nyitottak felém, segítőkészek, mindenki azt szeretné, hogy ez az iskola a jövőben is ugyanolyan jól működjön és sikeres legyen, mint amilyen eddig volt. Ismertem ezt az intézményt, amikor megpályáztam vezetését, tudtam, hogy stabil, jól működő iskola és azt is tudtam, hogy a múlt hagyományainak és eredményeinek felhasználásával kell tovább építenem a jövőt.”
Az intézmény karbantartását és felújítását folytatni kell, amiben a Ceglédi Tankerületi Központ és az önkormányzat is komoly segítséget nyújt –hangsúlyozta. Az iskola 40. születésnapja alkalmából egy időkapszulát helyeztek el az udvaron.